«Мобильнöй комплексъяс отсаласны ылi сиктса олысьяслы вöдитчыны став банкса услугаöн»

Та йылысь талун висьталiс Коми Республикаса Юралысь Вячеслав Гайзер «ветлöдлан кассöвöй пунктъяс» проект уджöдны заводитiгöн, мый серти республикаын кутiс уджавны Россияса Сбербанклöн сиктса районъясын олысьясöс могмöдöм кузя кык мобильнöй офис.

«Мобильнöй комплексъяслöн уджыс сетас позянлун решитны зэв тöдчана могъяс, – пасйис В.Гайзер. – Миян районъясын сиктса олысьясöс банкса услугаясöн могмöдöмыс зэв колана. Мобильнöй офисъяс, кодъяс заводитасны уджавны талунсянь нин, – выль воськов да водзö вылö абу бöръя тайö мытшöдсö решитöмын».

Ассяньыс Россияса Сбербанклöн Коми юкöнса веськöдлысьöс вежысь Елена Титова пасйис, мый банк и водзö кутас паськöдны ылын олысь клиентъяслы услугаяссö: «Миян уджысь тайö сöмын öти юкöн, кутшöмöс ми сöвмöдам Коми Республикаса Веськöдлан котыркöд öтув да кутам водзö нуöдны», – пасйис веськöдлысьöс вежысь.

Мобильнöй офисъяс кутасны уджавны республикаса Сыктывдiн, Сыктыв, Кöрткерöс, Кулöмдiн да Княжпогост районъясын. Клиентъяс вермасны восьтны вклад, мынтысьны услугаясысь, босьтны банковскöй карта либö вуджöдны сьöм.